በኢትዮጵያ የሽብር ድርጊት ለመፈፀም የተንቀሳቀሱ 23 ግለሰቦች በእስራት ተቀጡ
ከአልቃይዳና አልሸባብ ጋር በመገናኘት በኢትዮጵያ የሽብር ድርጊት ለመፈፀም የተንቀሳቀሱ 23 ግለሰቦች በእስራት ተቀጡከአሸባሪዎቹ አልቃይዳና አልሸባብ ጋር ግንኙነት በመፍጠር፣ ሃይማኖትን ሽፋን በማድረግ፣ ህግ እንዳይከበርና ግብር እንዳይሰበሰብ በመንቀሳቀስ አላማቸውን ለማስፈጸም በኦሮሚያና ደቡብ ክልል አዋሳኝ ስፍራዎች ተሽከርካሪዎችን በማስቆም ዝርፊያ የፈጸሙ ተከሳሾች ዛሬ በጽኑ እስራት ተቀጥተዋል ።የፌዴራሉ ከፍተኛ ፍርድ ቤት 4ኛ የወንጀል ችሎት በተከሳሾቹ ላይ እንደ ወንጀል ተሳትፏቸው ውሳኔውን አስተላልፏል።የፌዴራሉ ከፍተኛ ፍርድ ቤት 4ኛ የወንጀል ችሎት የቅጣት ውሳኔ ያስተላለፈባቸው ተከሳሾች 1ኛ እስማኤል በቀለ፣ 2ኛ ሱልጣን አህመድ፣ 3ኛ አንሱ አብዱ ከድርን ጨምሮ 23 ግለሰቦች ናቸው።ተከሳሾቹ ከ2002 ዓ.ም እስከ 2006 ዓ.ም ባለው ጊዜ ውስጥ በወሊሶ፣ ወልቂጤ፣ ጅማ፣ በደሌ፣ ከሚሴ፣ አዲስ አበባ እና በተለያዩ የሃገሪቱ አካባቢዎች "ሃይማኖታዊ ዓላማን ለማራመድ በመንግስት መመራት የለብንም፣ ለመንግስት ግብር ሊከፈል አይገባም እና እስላማዊ መንግስት መመስረት አለብን" በማለት ተንቀሳቅሰዋል።በተለይም 1ኛ ተከሳሽ ከአልሸባብና ከአልቃይዳ የሽብር ቡድኖች ጋር ግንኙነት በመፍጠር አባላትን በመመልመልና ሶማሊያ በመላክ ስልጠና እንዲያገኙ አድርጓል ነው ያለው አቃቤ ህግ በክሱ።በኦሮሚያ ክልል ወለጋ ጊቤ ወረዳ ወታደራዊ ስልጠና ለመስጠትም በስፍራው ወደሚገኘው ጫካ የመለመላቸውን አባላት በመላክ ማስጠናቱ ነው የተገለፀው።በተጨማሪም ''የፈርቀቱ ልናጃደ'' የሙስሊም ጀምአ ብሎ ራሱን የሚጠራው የሽብር ቡድን አባል በመሆን የሶስት ወር ስልጠና ተከሳሾቹ መወሰዳቸውም በክሱ ተጠቅሷል።በአዲስ አበባ ከተማ ውስጥ ያስቀመጡትን 14 ኤፍ ዋን (F1) ቦምብ፣ 25 የክላሽ ጥይቶችና ወታደራዊ ልብሶችን በጊምቢ በኩል ለማሳለፍ በጉዞ ላይ እያሉ በፀጥታ ሀይሎች ፍተሻ ሲደረግ ማምለጣቸውን አቃቤ ህግ ገልጿል።በ2005 ዓ.ም ከሽብር ቡድኖች ካገኙት የገንዘብ ድጋፍ 12 ሺህ ብር በመጠቀምና ከአባላት በተዋጣ ገንዘብ አንድ ክላሽ የጦር መሳሪያና 6 ኤፍ ዋን (F1) ቦምብ በመግዛት በወልቂጤ መናኸሪያ ውስጥ ሸሽገዋል።ጀማል ከተባለው የሽብር ቡድኑ አባል ጋር በመሆንም በኦሮሚያ ክልል ምዕራብ ወለጋ ቆንዳላ ወረዳ ሰባት የመከላከያ ስራዊት መለዮ ልብስ፣ ሰባት ኤፍ ዋን (F1) ቦምብ ፣ አምስት ክላሽ የጦር መሳሪያ ከ256 መሰል ጥይቶች ጋር በመያዝ ተሽከርካሪ በማስቆም ተሳፋሪዎችን ገንዘብና የተለያዩ ንብረቶችን መዝረፋቸው በክሱ ስፍሯል።በተጨማሪም በጅማ ከተማ የሚገኘው የሽብር ቡድኑ የፋይናንስ ገቢ ምንጭ ለማግኘት በወሰኑት መሰረት በጅማ ዞን ሸቤ ወረዳ ተብሎ በሚጠራው አካባቢ ህዳር 13 ቀን 2006 ዓ.ም የቻይና ዜግነት ያለውን ሚስተር ሆንግ ጉዋን የተባለ ግለሰብ በመግደል ገንዘብና የያዛቸውን ንብረት ዘርፈዋል።በአጠቃላይ ተከሳሾቹ ''የፈርቀቱ ልናጃደ'' የሽብር ቡድን ውስጥ በሕቡዕ በመደራጀት በሸሪያ የሚመራ መንግስት እንመሰርታለን በማለት ጦር መሳሪያ በመግዛት፣ ስልጣና በመውሰድ፣ የሽብር ድርጊት በመፈፀም፣ ፅሁፍ በማዘጋጀት፣ የሽብር ድርጊት ለመፈፀም በማሴርና የሽብር ቡድን አባል በመሆን በፈፀሙት የሽብር ወንጀል አቃቤ ህግ ክስ መስርቶባቸዋል።የግራና ቀኙን ክርክር ሲመረምር የቆየው የፌዴራሉ ከፍተኛ ፍርድ ቤት 4ኛ የወንጀል ችሎት ተከሳሾቹ የአቃቤ ህግን ክስ ማስተባበል ባለመቻላቸው ጥፋተኛ ብሏቸዋል።ፍርድ ቤቱ ዛሬ በዋለው ችሎትም ተከሳሾቹ ያቀረቡትን የቅጣት ማቅለያ በመያዝ 1ኛ፣ 4ኛ፣ 18ኛ፣ 22ኛ እና 23ኛ ተከሳሾችን ከ9 ዓመት እስከ 15 ዓመት በሚደርስ ጽኑ እስራት ሲቀጣ፥ ከ4ኛ ተከሳሽ በስተቀር ከ2ኛ እስከ 10ኛ ያሉ እና 13ኛ ተከሳሾች በ3 ዓመት ጽኑ እሰራት እንዲቀጡ ወስኗል።ከ13ኛ ተከሳሽ ውጭ ከ11ኛ እስከ 21ኛ ያሉ ተከሳሾች በ4 ዓመት ጽኑ እስራት ተቀጥተዋል-(ኤፍ.ቢ.ሲ.) ።